SKRIFTLIG FORESPØRGSEL E-1790/01

af Fernando Fernández Martín (PPE-DE) til Kommissionen

(19. juni 2001)

Om: Traditionelle AVS-bananleverandører

Som følge af de aftaler, der er indgået dels mellem EU og USA, dels mellem EU og Ecuador om importsystemet for bananer til Fællesskabet, vil yderligere 100 000 tons dollarbananer blive importeret til EU fra den 1. juli 2002.

Dette nye system gør det mere nødvendigt for de traditionelle AVS-leverandører hurtigt at forbedre deres konkurrenceevne på markedet.

EU vedtog i 1999 foranstaltninger vedrørende faglig og finansiel bistand til de traditionelle AVS-leverandører (Rådets forordning (EF) nr. 856/1999(1) og Kommissionens forordning (EF) nr. 1609/1999(2)) med henblik på at forbedre deres konkurrenceevne og lette overgangen til den planlagte liberalisering af markedet i 2006.

Disse foranstaltninger er indtil videre ikke blevet iværksat, og det kan skade den indsats, vores AVS-partnere har ydet for at tilpasse sig markedets nye betingelser.

Kan Kommissionen forklare grunden til denne forsinkelse, og kan den oplyse, hvilke foranstaltninger den vil træffe for at indhente forsinkelsen og muliggøre en udbetaling af bistanden?

(1) EFT L 108 af 27.4.1999, s. 2.

(2) EFT L 190 af 23.7.1999, s. 14.

Svar afgivet på Kommissionens vegne af Poul Nielson

(7. november 2001)

Det skal bemærkes, at der i anden fase af den nye ordning for bananimport til EU (og indtil 1. januar 2006) overføres en ny mængde på 100 000 ton fra toldkontingent C til toldkontingent B. Det nye kontingent C bliver udelukkende forbeholdt producenterne i landene i Afrika, Vestindien og Stillehavet (AVS-landene), og hvorvidt den nye forordning(1) vedtages, vil afhænge af, om Verdenshandelsorganisationen (WTO) tillader en undtagelse fra artikel XIII i den almindelige overenskomst om told og udenrigshandel (GATT). Den nye forordning fastsætter nemlig, at der indtil 1. januar 2006 opretholdes et toldkontingent for bananer, der udelukkende er forbeholdt producenterne i AVS-landene, hvilket strider mod artikel XIII i GATT.

Indtil nu er Rådets forordning (EF) nr. 856/1999 af 22. april 1999 om fastlæggelse af en særlig ramme for bistand til traditionelle AVS-bananleverandører(2) og Kommissionens forordning (EF) nr. 1609/1999 af 22. juli 1999(3) om gennemførelsesbestemmelser til Rådets forordning (EF) nr. 856/1999 blevet gennemført på følgende måde:

- Kommissionen afsatte på sit 1999-budget, nærmere betegnet konto B7-8710 Bistand til AVS-landenes bananproducenter, et beløb på 45 mio. EUR til finansiering af projekter, der har relation til den særlige ramme for bistand til traditionelle AVS-bananleverandører, der blev oprettet ved ovennævnte forordninger. På de følgende budgetter blev der afsat henholdsvis 44,475 mio. EUR for år 2000 og 44,000 mio. EUR for år 2001. Ifølge det foreløbige budgetforslag for 2002 er beløbet 45 mio. EUR.

- For 1999 blev der indgået aftaler om finansiering af projekter for i alt 44,500 mio. EUR med ni af de 12 lande, der i forordningerne anses for at være traditionelle AVS-bananleverandører. To af de 12 (Madagaskar og Somalia) fremlagde hverken projekt eller langsigtet strategi og opfyldte dermed ikke reglerne for at deltage i ordningen. Deres tildelinger blev fordelt på de andre. Det tolvte land (Kap Verde) kunne ikke komme i betragtning på grund af administrative forsinkelser. Dette lands tildeling på 0,5 mio. EUR blev således ikke anvendt. Alt i alt afsatte de ni lande, der havde undertegnet aftaler, 77 % af bevillingerne til forbedring af konkurrenceevnen i deres banansektorer og 23 % til diversificering.

- For 2000 blev der indgået 10 aftaler til et samlet beløb af 44,075 mio. EUR. Af samme grund som nævnt ovenfor kunne Madagaskar og Somalia stadig ikke komme i betragtning, og deres tildelinger blev fordelt på de andre, bortset fra et beløb på 0,400 mio. EUR, der blev anvendt til finansiering af projektovervågningskontrakter. Det blev muligt for Kap Verde at slutte sig til de ni lande, der havde fået tildelt midler over 1999-budgettet, og endda få delvis kompensation for det beløb, der ikke var blevet anvendt i 1999. For de 10 aftalers vedkommende tilsammen blev 73 % af budgetterne anvendt til forbedring af konkurrenceevnen i banansektoren og 27 % til diversificering.

- Med hensyn til år 2001 er de nye projekter stadig ved at blive behandlet.

På nuværende tidspunkt beløber de faktiske udbetalinger sig til i alt 3,345 mio. EUR. Dette tal skal ses på baggrund af, at de første aftaler først blev underskrevet af Kommissionen i. august 2000 og af modtagerlandene mellem september 2000 og februar 2001. Der har været mange juridiske problemer i forbindelse med indgåelsen af disse aftaler. For da der er tale om et nyt tiårigt program med 12 modtagerlande, som kan gøre de nødvendigt at udarbejde 120 aftaler, har Kommissionen måttet udforme et så enkelt og ensartet system, som de gældende regler giver mulighed for. På signatarlandenes side var de endelige modtageres status meget forskellig fra land til land, idet der f.eks. blandt modtagerne var såvel ét statsejet produktionsselskab i Surinam som tusinder af små familiebrug på Windward-øerne.

(1) KOM(2001) 477 endelig udg.

(2) EFT L 108 af 27.4.1999.

(3) EFT L 190 af 23.7.1999.